作者:李白
標題:贈友人三首
內容:蘭生不當戶，別是閒庭草。夙被霜露欺，紅榮已先老。謬接瑤華枝，結根君王池。顧無馨香美，叨沐清風吹。餘芳若可佩，卒歲長相隨。袖中趙匕首，買自徐夫人。玉匣閉霜雪，經燕複曆秦。其事竟不捷，淪落歸沙塵。持此願投贈，與君同急難。荊卿一去後，壯士多摧殘。長號易水上，為我揚波瀾。鑿井當及泉，張帆當濟川。廉夫唯重義，駿馬不勞鞭。人生貴相知，何必金與錢。慢世薄功業，非無胸中畫。謔浪萬古賢，以為兒童劇。立產如廣費，匡君懷長策。但苦山北寒，誰知道南宅。歲酒上逐風，霜鬢兩邊白。蜀主思孔明，晉家望安石。時人列五鼎，談笑期一擲。虎伏被胡塵，漁歌遊海濱。弊裘恥妻嫂，長劍託交親。夫子秉家義，群公難與鄰。莫持西江水，空許東溟臣。他日青雲去，黃金報主人。